Tiidreku detailplaneeringu avaliku väljapaneku ja avaliku arutelu info.

Kaarma Vallavalitsuse 8. novembri 2012 korraldusega nr 381 võeti vastu ja suunati avalikule väljapanekule Mändjala küla **Tiidreku** detailplaneering pindalaga 14,7 ha. Avalik väljapanek toimus 28.11-12.12.2012. Avaliku väljapaneku ajal esitati kahe kirjaga 3 ettepanekut, millede sisu oli järgmine: rajada kraavitus Tervise põik 3, 5 ja 7 kruntide lõunaküljele, planeerida tiikide seisuvee äravool ning võimalusel lahendada planeeringuala naaberkruntide liitumine planeeritavate ühistrassidega. Kaarma Vallavalitsuse poolt 07.12 ja 11.12.2012 esitatud vastukirjades nõustuti kraavituse rajamise ja tiigivee äravoolu planeerimisega ning selgitati, et planeeringuala naabruses asuvatel kruntidel on peale planeeringujärgsete trasside välja ehitamist võimalus omapoolsete investeeringutega või koostöös Kaarma vallaga liituda ühisvõrkudega. Avalikul arutelul, mis toimus 18.12.2012 kell 16.00 Kaarma Vallavalitsuses esitati lisaks üks ettepanek, millega sooviti planeeritavatel teedel kiirust piirata 30 km/h. Kaarma Vallavalitsus nõustus ettepanekuga ning planeeringu koostaja viib detailplaneeringu seletuskirja sisse vastava täienduse. Vastuseta jäi küsimus kas ja millal taastatakse Tiidreku maaüksuse kraavid, millede süsteem rikuti aastaid tagasi metsaraie käigus. Vastuse saamiseks tegi Kaarma Vallavalitsus 19.12.2012 arendajale kirjaliku järelepärimise, kuna arendaja avalikul arutelul ei osalenud. Arendaja lubas oma 27.12.2012 saadetud kirjas kraavituse taastada 2013. aasta jooksul.